Boris Johnson a uitat să-şi ia actul de identitate la vot, deşi tocmai el a introdus măsura
Fostul premier britanic Boris Johnson a uitat să-şi aducă un act de identitate cu fotografie atunci când a mers la vot pentru alegerile municipale desfăşurate joi, o cerinţă obligatorie pe care, în mod ironic, guvernul său a introdus-o în 2022.
Canalul de televiziune Sky News a dezvăluit că fostul lider conservator a fost nevoit să părăsească secţia de votare South Oxfordshire după ce şi-a dat seama că şi-a uitat documentul şi s-a întors ulterior cu fotografia necesară pentru a-şi depune votul, notează vineri EFE.
Această regulă care impunea alegătorilor britanici să meargă la secţiile de votare cu un document de identitate cu fotografie a fost introdusă de guvernul Johnson în Legea electorală din 2022.
Astfel, modificarea a început să se aplice de anul trecut la alegerile locale parţiale desfăşurate în luna mai.
Potrivit Comisiei Electorale, aproximativ 14.000 de persoane nu şi-au putut exprima votul la acele alegeri din 2023 ca urmare a acestei noi cerinţe.
Sunt acceptate 22 de forme de identificare valabile, inclusiv paşapoarte, permise de conducere, permise de autobuz pentru persoanele în vârstă sau cu dizabilităţi şi carduri "Oyster" (pentru transportul public) pentru persoanele de peste 60 de ani.
Cetăţenii înscrişi pentru a vota pot solicita, de asemenea, un document gratuit cunoscut sub numele de Certificat de Autoritate de Alegător.
Sursa: Agerpres
Dată publicare:
03-05-2024 12:32